ΓΡΑΠΤΗ ΕΡΩΤΗΣΗ E-1254/96 υποβολή: Salvador Jovι Peres (GUE/NGL) προς την Επιτροπή (23 Μαΐου 1996)

Θέμα: Γαλλικές επιθέσεις εις βάρος ισπανικών οπωροκηπευτικών και της ελεύθερης κυκλοφορίας των αγαθών στην Ευρωπαϊκή Ένωση

Έχοντας υπόψη τις επιθέσεις που δέχθηκαν στο γαλλικό έδαφος φορτηγά οχήματα που μετέφεραν ισπανικά οπωροκηπευτικά και, επιπλέον, τις πιέσεις που ασκούνται στις επιχειρήσεις διανομής και εμπορίας ορισμένων ισπανικών προϊόντων στη Γαλλία, καθώς και το ότι το Ευρωπαϊκό Δικαστήριο δεν έχει ακόμη αποφανθεί για ανάλογα περιστατικά που συνέβησαν στο εγγύς παρελθόν,

Έχοντας υπόψη ότι, όπως φάνηκε από τις μεταδόσεις των ευρωπαϊκών τηλεοπτικών δικτύων, οι επιθέσεις εις βάρος των ισπανικών προϊόντων έλαβαν χώρα υπό τα όμματα της γαλλικής αστυνομίας, η οποία δεν παρέμβει για να σταματήσει αυτές τις ενέργειες,

Δοθέντος ότι η Συνθήκη ΕΟΚ αναθέτει στην Επιτροπή να μεριμνά για την τήρηση των διατάξεών της,

Σε ποιές ενέργειες σκέπτεται να προβεί η Επιτροπή για να διασφαλίσει την ελεύθερη διακίνηση των αγαθών στο εσωτερικό της Ευρωπαϊκής Ένωσης, ανεξαρτήτως της απόφασης που θα λάβει ως προς την υπόθεση αυτή το Ευρωπαϊκό Δικαστήριο;

Έχοντας υπόψη ότι το σχέδιο της Επιτροπής για τη μεταρρύθμιση της ΚΟΑ για τα οπωροκηπευτικά ενδέχεται να φέρει και άλλα προϊόντα στην ίδια κατάσταση που έχει δημιουργηθεί στην περίπτωση της φράουλας,

Πώς σκέπτεται να αντιμετωπίσει στο μέλλον η Επιτροπή αυτού του είδους τις καταστάσεις; Οι παραγωγοί που πλήττονται από τις στρεβλώσεις της ελεύθερης διακίνησης των αγαθών θα πρέπει άραγε να περιμένουν επί μίαν διετία την έκδοση απόφασης για να δικαιωθούν;

Ποιός και με ποιό τρόπο θα αναλάβει το κόστος της μείωσης των εμπορικών ροών; Η επίλυση του όλου προβλήματος εξαρτάται από την επανεθνικοποίηση της ΚΓΠ ή από την έγκριση της χορήγησης κρατικών ενισχύσεων;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1254/96, E-1268/96 και E-1381/96 (27 Ιουνίου 1996)

Η Επιτροπή έχει ήδη εκφράσει πολλές φορές την άποψή της σχετικά με το πρόβλημα των βίαιων πράξεων που διενεργούνται συστηματικά από ορισμένες ομάδες ή οργανώσεις που αντιπροσωπεύουν τους γάλλους παραγωγούς, όσον αφορά τα οπωροκηπευτικά που προέρχονται από την Ισπανία καθώς και σχετικά με τις υποχρεώσεις που επιβάλλονται στο κράτος μέλος όσον αφορά το θέμα αυτό, στον τομέα της διατήρησης της δημόσιας τάξης σε σχέση με την άσκηση του δικαιώματος της ελεύθερης κυκλοφορίας των εμπορευμάτων.

Αναφερόμενη στην απάντηση που έδωσε στην υπ' αριθ. Ρ-1818/94 ερώτηση του κ. Colino Salamanca ((EE αριθ. C 24 της 30.1.1995. )), η Επιτροπή υπενθυμίζει, κατά συνέπεια, ότι δυνάμει του κοινοτικού δικαίου, οι δημόσιες αρχές των κρατών μελών υποχρεούνται να λαμβάνουν τα αναγκαία μέτρα για να εμποδίσουν ενέργειες που πλήττουν σοβαρά την καλή λειτουργία της εσωτερικής αγοράς και την ελεύθερη κυκλοφορία των προϊόντων. Παράλειψη του καθήκοντος αυτού συνεπάγεται παράλειψη μίας των υποχρεώσεων που επιβάλλονται στο κράτος μέλος δυνάμει του άρθρου 30 και των κοινών οργανώσεων αγοράς σε σχέση με το άρθρο 5 της συνθήκης ΕΚ.

Ενόψει της διαπίστωσης ότι οι γαλλικές αρχές δεν στάθηκαν ικανές να αποδείξουν σαφώς ότι τα σώματα ασφαλείας καταπολέμησαν αποτελεσματικά και χωρίς ακρότητες τις απαράδεκτες παραβιάσεις της ελεύθερης κυκλοφορίας των προϊόντων, η Επιτροπή κίνησε την διαδικασία παράβασης που προβλέπεται στο άρθρο 169 της συνθήκης ΕΚ. Ακολούθησε την εν λόγω διαδικασία μέχρι τέλος εφόσον κατέθεσε προσφυγή στο Δικαστήριο για διαπίστωση παράλειψης στις 4 Αυγούστου 1995 ((Υπόθεση C-265/95. )).

Κατόπιν των τελευταίων γεγονότων που επανέλαβαν τις βίαιες προσβολές στην ελεύθερη κυκλοφορία των προϊόντων, η Επιτροπή απευθύνθηκε στις γαλλικές αρχές με σκοπό να τους υπενθυμίσει τις υποχρεώσεις τους έναντι στα άρθρα 5 και 30 της συνθήκης ΕΚ και δεν θα παραλείψει να αναφέρει τον συνεχές και επίμονο χαρακτήρα της παράβασης ενώπιον του Δικαστηρίου.

Η Επιτροπή δεν θεωρεί ότι η μεταρρύθμιση της κοινής οργάνωσης αγοράς (ΚΟΑ) θα επεκτείνει το πρόβλημα του τομέα της φράουλας και στους άλλους τομείς. Αντιθέτως, θεωρεί ότι η μεταρρύθμιση έχει ως σκοπό να ενισχύσει και να ενθαρρύνει τους κοινοτικούς παραγωγούς να αντιμετωπίσουν με επιτυχία τις προκλήσεις του μέλλοντος και να ενισχύσει ιδιαίτερα την ανταγωνιστικότητά τους καθώς και την ικανότητα προσαρμογής τους έναντι μιας αγοράς σε πλήρη εξέλιξη.

Εξάλλου, οι επαφές και οι συμφωνίες μεταξύ των παραγωγών των διαφόρων κρατών μελών πρέπει να παίξουν σημαντικό ρόλο στην αρμονική διάθεση στην αγορά της κοινοτικής παραγωγής. Για τον σκοπό αυτό και κατά τρόπο που να ευνοούνται οι ομάδες μεταξύ κρατών μελών όσον αφορά την καλή διεξαγωγή ενός λειτουργικού προγράμματος, προβλέπεται να αυξηθεί η δημόσια χρηματοδότηση των λειτουργικών ταμείων που προβλέπονται από την μεταρρύθμιση της ΚΟΑ μέχρι 60% των πραγματικά πραγματοποιούμενων δαπανών.